拍板謠
作者：王禹偁
朝代：宋

paragraphs: 麻姑親採扶桑木，鏤脆排焦其數六。
雙成捧立王母前，曾按瑶池白雲曲。
幾時流落來人間，梨園部中齊管絃。
管絃才動我能應，知音審樂功何全。
吳宮女兒手如筍，執向玳筵爲樂準。
數聲慢，仙人屐齒下雲棧。
老狐臘月渡黄河，緩步輕輕踏冰片。
數聲急，空江雹打漁翁笠。
鮫人泣對水精盤，滿把珠璣連瀉入。
劃然一聲送曲徹，由基射透七重札。
金罍冷落闃無聞，隴頭凍把泉聲絕。
律呂與我數自齊，絲竹望我爲宗師。
總驅節奏在術內，歌舞之人無我欺。
所以唐相牛僧孺，爲文命之爲樂句。